**OBAVJEŠTENJE**

Zavod za socijalnu i dječju zaštitu u okviru Plana stručnog usavršavanja realizuje akreditovanu obuku „**Primjena savremenih principa u radu sa osobama koje su doživjele traumu**“.

Uz podršku opštine Žabljak obuka će biti organizovana u prostorijama skupštine opštine Žabljak, 29 i 30. maja 2025. godine sa početkom u 9 časova.

Ova obuka ima za cilj da osnaži stručnjake u socijalnoj zaštiti, pružajući im alate i vještine potrebne za odgovor na kompleksne izazove koji proizlaze iz rada sa osobama koje su doživjele traumu. Stručni radnici biće osposobljeni da pruže holističku, prilagođenu podršku svojim korisnicima, da razumiju traumu kroz dubinsko proučavanje koncepta traume, prepoznaju različite vrste traumatskih iskustava i njihov uticaj na pojedinca, da razviju empatiju i osjetljivosti prema specifičnim potrebama korisnika koji su pretrpjeli traumu, kao i znanja i vještina koje im omogućavaju da prepoznaju znakove koji ukazuju na djelovanje traumatskih iskustava.

Obuka je usmjerana na upoznavanje sa terapeutskim tehnikama i pristupima, kao i integraciju teorije i prakse. Integracija teorijskih znanja o traumi sa praktičnim vještinama omogućiće stručnjacima da primijene stečeno razumijevanje u svakodnevnom radu i da poboljšaju svoje razumijevanje traume kroz simulacije, studije slučaja i interaktivne radionice.

Realizatorka obuke je dr Bojana Miletić, psiholog, sistemski porodični psihoterapeut, psihoterapeut OLI psihodinamske integrativne psihoterapije. Završila je i edukaciju za primjenu EMDR metoda, SHEMA terapiju kao i edukaciju za primjenu NMT pristupa u radu sa traumama.

Prijave za obuku slati na mail crnagorazavod@gmail.com.